Антытэрарыстычная апэрацыя ва Ўкраіне

**Антытэрарысты́чная апэра́цыя ва Ўкраі́не** (скарочана АТА) — рэакцыя Ўкраіны на пашырэньне расейскага ўварваньня з Крыму, дзе яно адбывалася з 20 лютага па 18 сакавіка 2014 году, на ўсходнія вобласьці Ўкраіны дывэрсійнымі падразьдзяленьнямі расейскага войска. Само ўварваньне пачалося з захопу адміністрацыйных будынкаў у Данецкай, Луганскай і Харкаўскай абласьцях. Суправаджалася перакідам некалькіх дзясяткаў тысячаў расейскіх вайскоўцаў на мяжу з Украінай пад выглядам вучэньняў. Пасьля іх сканчэньня расейскія войскі засталіся на мяжы замест вяртаньня ў месцы сталага знаходжаньня. Уварваньнем з захопленых на ўсходзе земляў кіраваў палкоўнік ФСБ і Галоўнай разьведвальнай управы (ГРУ) Расеі Ігар Гіркін зь мянушкай Стралкоў (або Стралок), які 26 лютага прыляцеў ва Ўкраіну з Масквы.

Да прыкладна сярэдзіны лета 2014 году кантраляваныя сэпаратыстамі часткі Данецкае й Луганскае вобласьцяў судакраналіся між сабою, такім чынам, сэпаратысты кантралявалі пэўны ўчастак адміністрацыйнае мяжы дзьвюх вобласьцяў і мелі калідоры між тэрыторыямі, кантраляванымі г. зв. ДНР і ЛНР. Але паводле стану на 28 ліпеня сілы антытэрарыстычнай апэрацыі зладзілі пасьпяховы наступ на Дзябальцава й Тарэз і аднавілі канстытуцыйны лад на ўчастку адміністрацыйнае мяжы, кантраляванай сэпаратыстамі, чым самым адрэзалі іх групоўкі адна ад адной.

Паводле зьвестак міністэрства абароны Ўкраіны з пачатку правядзеньня антытэрарыстычнай апэрацыі ва ўсходніх рэгіёнах Украіны тэрыторыя, кантраляваная сэпаратыстамі, зьменшылася прыкладна на тры чвэрці. Як адзначае камандзір добраахвотнага батальёну «Данбас» Сямён Сяменчанка, большасьць населеных пунктаў усходу Ўкраіны, дзе быў адноўлены канстытуцыйны лад Украіны, былі пакінутыя баевікамі ня ў выніку ўцёкаў, а мэтанакіравана. Разам з тым, пачынаючы зь верасьня гэтага ж году адзначаны наступ сэпаратыстаў і павелічэньне кантраляванай імі тэрыторыі, якая паводле сваіх маштабаў вярнулася да межаў паводле стану на блізу сярэдзіны вясны.

У канцы траўня 2015 году адзін зь лідэраў узброеных тэрарыстычных прарасейскіх арганізацыяў Алег Цароў заявіў аб прыпыненьні праекту аб’яднаньня кантраляваных сэпаратыстамі тэрыторыяў у новае ўтварэньне пад назовам «Новарасея» з прычыны, на ягоную думку, пярэчаньня гэтага праекту папярэднім Менскім пагадненьням. Пазьней тую ж інфармацыю пацьвердзіў самаабвешчаны кіраўнік Міністэрства замежных справаў тэрарыстычнае групоўкі ДНР Аляксандар Кофман, паводле сьцьверджаньняў якога праект «Новарасеі» быў згорнуты праз тое, што «ягоныя прыхільнікі ў Харкаве і Адэсе былі здушаны… Кіевам», а прарасейскія хваляваньні ў першых двух местах пачаліся «раней за належнае», пасьля чаго прарасейскія выступы ў гэтых мясцовасьцях былі здушаны. На ягоную ж думку, праект Новарасеі спынены сэпаратыстамі «да росту новае палітычнае эліты, здольнай узначаліць рух», а «Данецкая рэспубліка» ня прыйдзе з сэпаратысцкімі намерамі ў Харкаў, Дняпро і Адэсу, калі «жыхары [памянёных гарадоў] лічаць, што Данецкая рэспубліка мусіць прыйсьці туды і вызваліць іх ад гнету хунты».

16 сакавіка 2018 году ўкраінскі прэзыдэнт Пятро Парашэнка паведаміў падчас выступленьня перад вайскоўцамі ў Луганскай вобласьці пра сканчэньне Антытэрарыстычнай апэрацыі. Парашэнка назваў вынікам АТА вызваленьне 2/3 захопленага Данбасу: «Нашы гераічныя сілы ўтрымалі вызваленыя Славянск, Марыюпаль, Севераданецк, Краматорск, Канстанцінаўку, аднавілі там дзяржаўны сувэрэнітэт».

## Памяць
1 жніўня 2017 году ў Кіеве адкрыты Помнік байцам антытэрарыстычнай апэрацыі. Помнік выкананы ў выглядзе ме́ча, які пранізвае карту Расеі.

## Глядзіце таксама
* Вайна на Данбасе

## Крыніцы

## Вонкавыя спасылкі
* 
* 
* Расейска-ўкраінская вайна

Катэгорыя:Барацьба з тэрарызмам ва Ўкраіне
Катэгорыя:Падзеі 2014 году